জেসমিন আরা বেগমের জন্ম ১৯৬০ সালে সুনামগঞ্জ শহরে। বাবা শহীদ বুদ্ধিজীবী অ্যাডভোকেট সুনাওর আলী ও মা সমাজ সেবিকা রাশেদা মাজেদা খানমের দ্বিতীয় সন্তান তিনি। সুনামগঞ্জ সরকারি সতীশ চন্দ্র উচ্চ বালিকা বিদ্যালয় থেকে মাধ্যমিক ও সুনামগঞ্জ সরকারি কলেজ থেকে উচ্চমাধ্যমিকসম্পন্ন করে ১৯৮১ সালে চট্টগ্রাম বিশ্ববিদ্যালয়ে বিএ ও ১৯৮৩ সালে ঢাকা বিশ্ববিদ্যালয় থেকে রাষ্ট্রবিজ্ঞানে এমএ পাস করার পর সেন্ট্রাল ল’ কলেজে ভর্তি হয়ে আইন বিভাগে পড়াশোনা করেন তিনি। ১৯৮৬ সালে সুনামগঞ্জ জেলা বারে তিনি আইনজীবী হিসেবে যোগদান করেন। সে সময় সুনামগঞ্জ জেলা বারে কোনো নারী আইনজীবী ছিলেন না। এমনকি দেশের উত্তর প্রান্তের হাওরবেষ্টিত এই জেলার নারীরা পড়াশোনায়ও পিছিয়ে ছিলেন।